CELEX: 62007CN0496
Language: et
Date: 2007-11-14 00:00:00
Title: Kohtuasi C-496/07: 14. detsembril 2007 esitatud hagi — Euroopa Ühenduste Komisjon versus Tšehhi Vabariik

9.2.2008   
            
            
               ET
            
            
               Euroopa Liidu Teataja
            
            
               C 37/3
            
         14. detsembril 2007 esitatud hagi — Euroopa Ühenduste Komisjon versus Tšehhi Vabariik
   (Kohtuasi C-496/07)
   (2008/C 37/03)
   Kohtumenetluse keel: tšehhi
   Pooled
   
      Hageja: Euroopa Ühenduste Komisjon (esindajad: G. Rozet ja M. Šimerdová)
   
      Kostja: Tšehhi Vabariik
   Hageja nõuded
   
               —
            
            
               tuvastada, et kuna Tšehhi siseriiklik õigus näeb ette, et Tšehhi lipu all sõitva laeva kapteniks saab olla üksnes Tšehhi kodanik, siis ei ole Tšehhi Vabariik täitnud EÜ artiklist 39 tulenevaid kohustusi;
            
         
               —
            
            
               mõista kohtukulud välja Tšehhi Vabariigilt.
            
         Väited ja peamised argumendid
   Komisjon tugineb oma hagis järgmistele põhjendustele:
   Tšehhi siseriiklik õigus (seadus nr 61/2000) paneb laevaomanikule kohustuse tagada, et Tšehhi lipu alla sõitva laeva kapteniks on Tšehhi kodanik.
   See selge ja tingimusetu Tšehhi kodakondsuse omamise kriteerium on Euroopa Ühenduste Komisjoni arvates vastuolus järeldustega, milleni Euroopa Kohus jõudis kohtuasjades C-405/01 (1) ja C-47/02 (2). Komisjon viitab eelkõige järeldustele, mis on esitatud kohtuasjas C-405/01 tehtud otsuse punktis 44 ja kohtuasjas C-47/02 tehtud otsuse punktis 63. Tšehhi siseriiklikus õiguses laevakaptenite kodakondsuse kohta sätestatud tingimus on absoluutne. Tšehhi asjaomase õigusakti sätted ei võta arvesse, kuidas ning, mis ulatuses laevakapten tegelikult teostab avalikku võimu, mis on Euroopa Kohtu eespool viidatud kohtupraktika kohaselt nõutud. Asjaolust, et Tšehhi õigus annab Tšehhi lipu alla sõitva laeva kaptenile õigusi, mis kuuluvad avaliku võimu teostamise alla, ei piisa EÜ artikli 39 lõikes 4 sätestatud töötajate liikumisvabaduse piiramise õigustamiseks.
   Euroopa Ühenduste Komisjon leiab, et Tšehhi Vabariik peab oma siseriikliku õiguse viima Euroopa Ühendsute Kohtu praktikaga kooskõlla, olgugi et (Tšehhi Vabariigi väidetel) praegu ei kanna ükski laev Tšehhi lippu.
   
      (1)  30. septembri 2003. aasta otsus kohtuasjas C-405/01: Colegio de Oficiales de la Marina Mercante Española (EKL 2003, lk I-10391), mis käsitleb Hispaania siseriiklikku õigust, kus nähakse ette, et Hispaania lipu all sõitva laeva kapteniks ja vanemtüürimeheks saab olla üksnes Hispaania kodanik.
   
      (2)  30. septembri 2003. aasta otsus kohtuasjas C-47/02: Albert Anker, Klaas Ras ja Albertus Snopek (EKL 2003, lk I-10447) mis puudutab Saksa siseriiklikku õigust, kus nähakse ette, et Saksa lipu all sõitva väikesemõõduliste merelaevade (Kleine Seeschifffahrt) kapteni ametikohal saab olla üksnes Saksa kodanik.